**Apel deschis de propuneri de proiecte nr. 1 ”Îmbunătățirea accesului la serviciile de sănătate în special pentru grupurile vulnerabile, inclusiv Romi” gestionat de** Ministerul Sănătății, în calitate de Operator al Programului **”Provocări în sănătatea publică la nivel european” finanțat prin Granturile SEE 2014-2021.**

Apelul este dedicat autorităților locale, Direcțiilor de Sănătate Publică, spitalelor și altor autorităti publice având ca obiectiv implementarea unor măsuri directe privind îmbunătățirea serviciilor de sănătate în special pentru grupurile vulnerabile (sănătate mama și copil, prevenire boli infecțioase, prevenirea bolilor netransmisibile), investiții în infrastructura de sănătate preventivă și IT, instruire și campanii de informare și constientizare.

**Finantare disponibila**

Bugetul alocat acestui apel este de **9.000.000 de euro** (85%- Granturile SEE 2014-2021 și 15% cofinanțare publică asigurată de Ministerul Sănătății). Proiectele ce urmează a fi depuse vor avea valori cuprinse între 500.000 și 1.000.000 euro.

Rata grantului poate fi de până la 100% din totalul cheltuielilor eligibile ale proiectului.

**Solicitanti eligibili**

Promotorii eligibili (solicitanti) ai proiectului sunt **entități publice**, stabilite în România ca persoane juridice (de exemplu: autoritățile locale și centrale, direcțiile de sănătate publică, spitale etc).

**Parteneri eligibili**

Următoarele persoane juridice publice sau private sunt eligibile ca parteneri:

1. din România: entități publice, ONG-uri, entități private, înființate ca persoane juridice române.
2. din Statele donatoare: orice entitate publică sau privată, comercială sau necomercială, precum și organizații neguvernamentale înființate cu personalitate juridică într-unul dintre statele donatoare.

În cazul partenerilor din România, aceeași entitate poate fi partener de proiect în maximum două proiecte depuse în cadrul acestui apel (în cazul în care a depus un proiect ca Promotor de Proiect, poate acționa ca partener de proiect doar într-un alt proiect).

**Grup tinta eligibil**

Proiectele prezentate în cadrul prezentului apel deschis de propuneri de proiecte trebuie să se adreseze nevoilor următorului grup țintă principal:

**- Persoane din grupuri vulnerabile, inclusiv Romi;**

„Starea de vulnerabilitate” reprezintă una dintre următoarele situații în care persoana se află:

1. nu obține venituri proprii sau veniturile lor sunt insuficiente;
2. nu este în măsură să aibă grijă de el / ea și / sau trăiește singur fără asistență și îngrijire;
3. nu are o locuință și nici posibilitatea de a-și asigura condițiile de viață pe baza propriilor resurse;
4. locuieste în zone îndepărtate în care accesul este dificil, în așezări izolate sau în zone în care locuințele sunt situate la distanțe considerabile față de infrastructura de sănătate / servicii de sănătate;
5. locuiește în zone în care nu are acces la servicii medicale de bază (fără medici generaliști);
6. persoana vulnerabilă din punct de vedere medical care prezintă risc de sănătate sau agravarea stării de sănătate

Următoarele **grupuri țintă secundare** pot beneficia, de asemenea, de activitățile proiectului:

* membrii familiei persoanelor din principalul grup țintă;
* personalul din asistența primară și asistența medicală comunitară (medici, asistenți medicali, asistenți comunitari, moașe, mediatori romi);
* personalul administrației publice centrale și locale;

**Activitati eligibile**

În cadrul apelului de propuneri, sunt eligibile următoarele activități:

1. Măsuri directe pentru îmbunătățirea serviciilor de sănătate de tip preventiv în comunitățile vulnerabile, inclusiv Romii, pentru asigurarea accesului la asistență medicală și reducerea inegalităților sociale în sănătate:

* activități privind furnizarea de servicii de sănătate pentru sănătatea mamei și a copilului și „sănătatea femeilor”;
* activități privind prevenirea bolilor infecțioase (de exemplu, fără a se limita la tuberculoză, hepatită B și C, HIV / SIDA, COVID-19);
* activități privind prevenirea bolilor netransmisibile (boli cardiovasculare, cancer, diabet, boli respiratorii, sănătate mintală, sănătate orală, nutritie și educatie fizică, etc);

2. Investiții în infrastructura de sănătate care contribuie la reducerea inegalităților în starea de sănătate în raport cu activitățile de la punctul 1 (reabilitarea clădirilor pentru facilitarea furnizării serviciilor de sănătate de tip preventiv, achiziționarea de echipamente medicale, echipamente IT exclusiv pentru desfășurarea de activități medicale, IT echipamente pentru activități de management[[1]](#footnote-1).)

3. Servicii de formare, campanii de informare și sensibilizare (formare a grupurilor țintă sau a personalului, organizarea de evenimente și materiale pentru sensibilizarea grupurilor țintă cu privire la problemele de sănătate în legătură cu activitățile menționate la punctul 1).

**Costuri eligibile**

Data finală de eligibilitate a cheltuielilor în cadrul unui proiect implementat în cadrul programului este 30 aprilie 2024

**Costuri directe:**

- Costurile de investiții (maxim 40% din valoarea totala a proiectului) includ costurile echipamentelor, lucrările minore de renovare a clădirilor existente. Lucrările minore de renovare a clădirilor existente sunt definite ca fiind toate lucrările de renovare care nu sunt structurale, cum ar fi: vopsire și alte forme de decorare, re-cablare, re-instalare, pardoseli, reabilitări utilități, amenajari minore spațiu verde și alte lucrări similare.

- costul personalului alocat proiectului, care cuprinde salariile reale plus taxele aferente și alte costuri legale incluse în remunerație, cu condiția ca acestea să corespundă politicii obișnuite de remunerare a Promotorului de Proiect și partenerului de proiect.;

- indemnizații de călătorie și de ședere pentru personalul care participă la proiect.;

- costul echipamentelor noi. Principala regulă aplicabilă acestui apel privind echipamentul este „regula deprecierii” menționată la articolul 8.2.4 din regulament: „În cazul în care sunt achiziționate echipamente noi sau second-hand, pot fi considerate cheltuieli eligibile numai partea din amortizare corespunzătoare duratei proiectului și a ratei de utilizare efectivă în scopul proiectului.

- costurile consumabilelor;

- costurile aferente altor contracte atribuite de Promotorul de Proiect în vederea realizării proiectului;

Costurile indirecte se vor calcula forfetar.

## **Cheltuieli neeligibile**

* dobânda la o sumă datorată, alte taxe ocazionate de suma datorată sau de plata întârziată a acesteia;
* taxe generate de tranzacțiile financiare sau alte costuri pur financiare, cu excepția cheltuielilor legate de gestionarea conturilor deschise la solicitarea Comitetului Mecanismului Financiar (CMF), Punctul Național de Contact, a cheltuielilor impuse prin legea aplicabilă ori cheltuielile ocazionate de serviciile financiare impuse de contractul de finanțare al proiectului;
* rezerva pentru pierderi sau potențiale datorii viitoare;
* pierderi generate de schimbul valutar;
* TVA recuperabil;
* costuri acoperite de alte surse;
* amenzi, sancțiuni și cheltuielile cu litigii, cu excepția cazului în care litigiul este o componentă integrală și necesară pentru realizarea rezultatelor proiectului;
* cheltuieli excesive sau imprudente.

**Sustenabilitate**

Pentru proiectele care implică lucrări minore de renovare a clădirilor existente sau achiziționarea de echipamente, perioada minimă de asigurare a sustenabilității este de cel puțin **cinci ani** de la aprobarea de către Operatorul de Program a raportului final al proiectului, perioadă în care clădirile renovate și / sau echipamentele se utilizează în scopul proiectului (așa cum a fost acesta descris în contractul de finanțare a proiectului) păstrate în proprietate, întreținute și asigurate. Pentru celelalte proiecte, perioada minimă de asigurare a sustenabilității este **de trei ani.**

**Durata de implementare**

Durata și perioada de implementare recomandate pentru un proiect este de **12-24 de luni**. Data finală de implementare a proiectelor finanțate în cadrul programului nu poate depăși data de 30 aprilie 2024.

**Data limită de depunere a proiectelor este 04 ianuarie 2021.**

În perioada în care apelul pentru propuneri de proiecte este deschis, Ministerul Sănătății poate oferi potențialilor aplicanți, la cerere, servicii de asistență (informații și clarificări). Potențiali aplicanți pot trimite întrebări prin e-mail la adresa contactsee@ms.ro.

Documentele si mai multe informatii sunt  disponibile [aici](http://ro-sanatate.ms.ro/index.php/ro/apel-proiecte-nr-1-acces-servicii-de-sanatate#docs)- <http://ro-sanatate.ms.ro/index.php/ro/apel-proiecte-nr-1-acces-servicii-de-sanatate#docs>

1. Pentru echipamentele IT achiziționate pentru managementul proiectului regula aplicată este articolul 8.2.4 din Regulamentul de Implementare: *”În cazul în care se achiziționează echipamente noi sau second-hand, numai partea de amortizare corespunzătoare duratei proiectului și rata de utilizare reală în scopurile proiectului pot fi considerate cheltuieli eligibile.”* [↑](#footnote-ref-1)